b'\n_START_ARTICLE_\nHermelingi m\xc3\xb5is\n_START_PARAGRAPH_\nHermelingi m\xc3\xb5is (l\xc3\xa4ti keeles Hermeli\xc5\x86a mui\xc5\xbei\xc5\x86a, saksa keeles Hermelingshof) oli r\xc3\xbc\xc3\xbctlim\xc3\xb5is L\xc3\xa4tis Riia linnas P\xc4\x93tersala-Andrejsala asumis. M\xc3\xb5isa peahoone asus aadressil Katr\xc4\xabnas dambis 10._NEWLINE_Hermelingi m\xc3\xb5isa rajas Gotthard Kettler, m\xc3\xb5isa esimesteks omanikeks olid vennad Siebergid. M\xc3\xb5is j\xc3\xa4i r\xc3\xbc\xc3\xbctlim\xc3\xb5isaks kuni 20. sajandi alguseni. 17. sajandil kuulus m\xc3\xb5is pastor Hermelingile, kelle j\xc3\xa4rgi m\xc3\xb5is ilmselt ka nime sai, kuigi Johann Christoph Brotze v\xc3\xa4itel sai m\xc3\xb5is nime sellele kuulunud endisest Hermelingi saarest. Vahepeal Bartelsitele kuulunud m\xc3\xb5isa ostis aastal 1756 l\xc3\xa4tlasest mastimeister J\xc4\x81nis \xc5\xa0teinhauers (saksap\xc3\xa4raselt Johann Steinhauer), kes rajas m\xc3\xb5isa saekaatri. Valmistatud laudadega tegi mees Riia sadamas peatuvatele laevadele vajalikke parandust\xc3\xb6id. Saadud rahaga muutis mees m\xc3\xb5isa hooned uhkemaks, nii et kuigi 18. sajandi teisel poolel hakkas Daugava j\xc3\xa4rk-j\xc3\xa4rgult m\xc3\xb5isale kuuluvat maad \xc3\xa4ra uhtuma ning valdused ujutati suurvee ajal tihti \xc3\xbcle, oli m\xc3\xb5isa v\xc3\xa4\xc3\xa4rtus peale Janis Steinhauersi surma kolm korda suurem kui ajal, mil ta selle ostis._NEWLINE_Aastal 1797 p\xc3\xb5les saekaater maha. Aastal 1827 pantisid Steinhauersid m\xc3\xb5isa Radekitele. 19. sajandi l\xc3\xb5pus kuulus m\xc3\xb5is Haarmannidele, kes jagasid m\xc3\xb5isa maad ehituskruntideks. Kokku kerkis Hermelingi m\xc3\xb5isa aladele 130 uut maja, m\xc3\xb5isale j\xc3\xa4id alles vaid peahoone ja selle k\xc3\xb5rval asunud k\xc3\xb5rts. Aastal 1904 omandas Riia linn ka need viimased hooned._NEWLINE_Hermelingi m\xc3\xb5isa hooned on t\xc3\xa4nap\xc3\xa4evaks h\xc3\xa4vinud. Aastal 1779 kuulusid m\xc3\xb5isakompleksi juurde tuulik, saekaater, k\xc3\xb5rgel vundamendil asuv h\xc3\xa4\xc3\xa4rber, kai. Sajandi l\xc3\xb5pus tehtud joonisel on n\xc3\xa4ha palju v\xc3\xa4hem hooneid, ka oli Daugava j\xc3\xb5gi h\xc3\xa4\xc3\xa4rberile selleks ajaks ohtlikult l\xc3\xa4hedale j\xc3\xb5udnud.'